<classify> CHAMA cha Demokrasia na Maendeleo Chadema kimesema wanaodhani viongozi wao kuhamia Chama Cha Mapinduzi CCM kutaua chama hicho, wanajisumbua bali kinaimarika. Akizungumza katika mkutano wa kampeni ya kumnadi mgombea ubunge jimbo la Ukonga, Asia Msangi, Naibu Katibu Mkuu wa Chadema Z anzibar, Salum Mwalimu alisema Chadema sio viongozi bali Watanzania ndio wanaotaka mabadiliko.Wanaodhani CCM itaiua Chadema wanajidanganya. Chadema si Mbowe, Mwalimu, sio kiongozi yeyote bali Watanzania wanaotaka mabadiliko, alisema Mwalimu. Hivi karibuni kumekuwa na wimbi la madiwani na wabunge wa Chadema waliokihama chama hicho na kuhamia CCM wakieleza wameamua kuiunga mkono serikali ya Rais John Magufuli ambaye sasa amekisafisha chama na pia anatekeleza ahadi ya serikali kwa wananchi.Mwalimu alisema wanaotaka kuwachosha viongozi wao na kuwakatisha tamaa wanachama wake, hawatafanikiwa kwani hawatachoka. Akimnadi mgombea huyo, Mwalimu aliwaomba wananchi wa kata ya Kipunguni katika jimbo hilo kumchagua Asia kwani ni mwanamke ambaye amelenga kutatua changamoto zao. Asia aliwaomba wananchi wampe kura zao Septemba 16, mwaka huu, siku ya kupiga kura, na baada ya kupiga kura wahakikishe wanalinda kura zao mpaka atakapotangazwa mshindi.Mratibu wa Kanda ya Pwani, Casmir Mabina alisema Asia ni kijana msomi ambaye kwa kutumia elimu yake ya mambo ya jinsia na pia diplomasia amejitoa kuwaelimisha wanawake katika mambo ya vikoba bila kuchoka. Mwenyekiti wa Chadema mkoa wa Ilala, Dar es Salaam, Makongoro Mahanga aliwaomba wananchi kutompa kura mgombea wa CCM, Mwita Waitara kwani aliwasaliti waliompa kura kwa miaka mitano kuwatumikia badala yake amewatumikia kwa miaka miwili na kujiuzulu. Uchaguzi wa jimbo hilo unarudiwa baada ya Waitara kuhama Chadema na kujiunga na CCM kabla hajateuliwa na kugombea kupitia CCM.  <topic>: KITAIFA 